
Për tjetërsimin e pronësisë shtetërore të truallit dhe mjediseve të ndërmarrjes elektroteknike, Tiranë, nga pronë shtetërore në pronë private, për shoqërinë “Erjoni” shpk, Tiranë

Në mbështetje të nenit 100 të Kushtetutës, të neneve 757-760 të ligjit nr.7850, datë 29.7.1994 “Kodi Civil i Republikës së Shqipërisë”, të ndryshuar, të neneve 3, shkronja “b”, e 8 paragrafi i parë të ligjit nr.7980, datë 27.7.1995 “Për shitblerjen e trojeve”, dhe të neneve 4, 5, 10, 11, 12 e 13 të ligjit nr.8743, datë 22.2.2001 “Për pronat e paluajtshme të shtetit”, të ndryshuar, me propozimin e Ministrit të Ekonomisë, Tregtisë dhe Energjetikës, Këshilli i Ministrave

Vendosi:

1. Tjetërsimin e pronësisë shtetërore të truallit dhe të ndërtesës 2-katëshe, me tulla silikate, të ndërmarrjes elektroteknike, Tiranë, me sipërfaqe të përgjithshme 2209 m2, sipas genplanit, që i bashkëlidhet këtij vendimi, nga pronë shtetërore në pronë private, për shoqërinë “Erjoni” sh.p.k. Tiranë.
2. Pagimi i çmimit nga shoqëria “Erjoni” sh.p.k. Tiranë, do të bëhet në natyrë, me sipërfaqe të lirë trualli, që ka në pronësi kjo shoqëri, bazuar në krahasimin e vlerave të objekteve, të vlerësuara në shkëmbim, dhe në para, në shumën 14 230 560 (katërmbëdhjetë milionë e dyqind e tridhjetë mijë e pesëqind e gjashtëdhjetë) lekë.
3. Pronësia e ndërtesës dykatëshe, së bashku me truallin nën to, të kalojnë nga Drejtoria e Përgjithshme e Metrologjisë dhe Kalibrimit te shoqëria “Erjoni” sh.p.k., përmes një kontrate tjetërsimi mbi pasuritë e paluajtshme, nënshkruar nga të dyja palët, sipas tekstit, që i bashkëlidhet këtij vendimi.
4. Autorizohet Drejtori i Përgjithshëm i Metrologjisë dhe Kalibrimit për ta nënshkruar kontratën e shkëmbimit, në zbatim të këtij vendimi.
Ky vendim hyn në fuqi pas botimit në Fletoren Zyrtare.

